ยังแห่ร้องไม่ได้รับ5พันบาท
ประชาชนยังเดินทางมาร้องเรียนไม่ได้รับ 5 พัน คลังแจงวันนี้จ่ายเงินอีก 1.6 ล้านคน
12 พ.ค. 2563

รายงานข่าวจากกระทรวงการคลัง ในวันที่ 12 พ.ค. 2563 ยังมีประชาชนจำนวนมากที่มาร้องเรียนไม่ได้รับ 5,000 บาท กับกระทรวงการคลัง ที่ได้ใช้สถานที่ของกรมประชาสัมพันธ์ในการรับเรื่อง โดยมีเจ้าหน้าที่ของกระทรวงการคลังและแบงก์รัฐจำนวนมากมาคอยให้บริการผู้มาร้องเรียน เพื่อให้เกิดความรวดเร็ว
ก่อนหน้านี้ นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า ความคืบหน้ามาตรการเยียวยา 5,000 บาท ผ่านเว็บไซต์ www.เราไม่ทิ้งกัน.com ณ วันที่ 11 พ.ค. 2563 ดังนี้
1. มีผู้ผ่านเกณฑ์แล้ว 14.0 ล้านคน คาดว่าจะสามารถจ่ายเงินเยียวยาให้ได้ทั้งหมดภายในสัปดาห์นี้
2. วันอังคารที่ 12 พ.ค. 2563 จะมีการโอนเงินให้ผู้ผ่านเกณฑ์อีกประมาณ 1.6 ล้านคน ซึ่งรวมถึงกลุ่มที่ข้อมูลบัญชีไม่ถูกต้องและได้เปลี่ยนแปลงวิธีการรับเงินเป็นช่องทางพร้อมเพย์ที่ผูกกับบัตรประชาชนแล้ว
3. การปิดทบทวนสิทธิเมื่อคืนเวลา 24.00 น. สรุปมีผู้ขอทบทวนสิทธิรวมทั้งสิ้น 6.5 ล้านคน
4. กลุ่มขอข้อมูลเพิ่มเติมมีผู้มาให้ข้อมูลเพิ่มเติมแล้ว 6.1 ล้านคน ยังขาดอีก 4 แสนคน
5. กระทรวงการคลังคาดว่าภายในวันที่ 17 พ.ค. 2563 จะสามารถบริหารจัดการข้อมูลผู้ลงทะเบียนทั้งหมดให้แล้วเสร็จได้ในระดับ 98-99% โดยอาจมีกลุ่มที่ตกค้างบ้าง เช่น กลุ่มที่ขอข้อมูลเพิ่มเติมแต่ยังไม่ได้เข้ามาให้ข้อมูลตามข้อ 4 และกลุ่มผู้ขอทบทวนสิทธิที่ผู้พิทักษ์สิทธิลงพื้นที่แล้วแต่ไม่พบตัวเนื่องจากปัจจุบันไม่ได้อยู่ตามที่อยู่ที่ได้แจ้งไว้ตอนขอทบทวนสิทธิ กรณีนี้จะส่งต่อข้อมูลให้ผู้พิทักษ์สิทธิในจังหวัดที่ท่านอยู่ในขณะนี้รับไปเป็นผู้ดูแลต่อไป ซึ่งจะใช้เวลาในการดำเนินการเพิ่มขึ้นบ้าง